ຕາມຂ່າວຈາກຊີອາໄອໃຫ້ຮູ້ວ່າ: ວັນທີ 30 ເມສາຜ່ານມາ, ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ ປະທານປະເທດຈີນ ໄດ້ພົບປະກັບທ່ານບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ ປະທານປະເທດລາວຢູ່ນະຄອນຫຼວງປັກກິ່ງ, ໂດຍສອງຝ່າຍເປັນເອກະສັນກັນກ່າວວ່າຍິນດີຊຸກຍູ້ຄູ່ຮ່ວມຊາຕາກຳຈີນ-ລາວໃຫ້ກ້າວໄປໜ້າຢ່າງບໍ່ຢຸດຢັ້ງ, ຮ່ວມກັນເປີດຍຸກໃໝ່ຂອງສາຍພົວພັນຈີນ-ລາວ.
ທ່ານສີຈິ້ນຜິງໄດ້ສະແດງຄວາມຍິນດີຕ້ອນຮັບຕໍ່ທ່ານບຸນຍັງ ວໍລະຈິດທີ່ມາຢ້ຽມຢາມຈີນທາງລັດຖະກິດ ແລະ ເຂົ້າຮ່ວມກອງປະຊຸມສຸດຍອດເວທີປຶກສາຫາລືການຮ່ວມມືສາກົນ “ໜຶ່ງແລວໜຶ່ງເສັ້ນທາງ” ຄັ້ງທີ 2. ທ່ານກ່າວວ່າ, ປີນີ້ແມ່ນປີທີ່ຈີນ ແລະ ລາວສ້າງຕັ້ງສາຍພົວພັນຄູ່ຮ່ວມມືຍຸດທະສາດຮອບດ້ານຄົບຮອບ 10 ປີ. ພາຍໃຕ້ການນຳພາທີ່ເຂັ້ມແຂງຂອງສູນກາງພັກສອງປະເທດ, ສາຍພົວພັນຈີນລາວໄດ້ຮັບການຂະຫຍາຍຕົວຢ່າງໃຫຍ່ຫຼວງ, ພວມຢູ່ໃນໄລຍະທີ່ດີທີ່ສຸດໃນປະຫວັດສາດ. ໂດຍໃນຈຸດເລີ່ມຕົ້ນໃໝ່, ຝ່າຍຈີນຍິນດີຮ່ວມກັບຝ່າຍລາວ, ຖືເອົາການລົງນາມໃນ “ແຜນແມ່ບົດວ່າດ້ວຍການສ້າງຄູ່ຮ່ວມຊາຕາກຳຈີນລາວລະຫວ່າງພັກກອມມູນິດຈີນກັບພັກປະຊາຊົນປະຕິວັດລາວ” ເປັນກາລະໂອກາດ, ໃຫ້ທິດຊີ້ນຳອັນສຳຄັນແກ່ການຂະຫຍາຍຕົວຖາວອນຂອງສາຍພົວພັນຈີນລາວ, ແລະຮ່ວມກັນສ້າງສາຍພົວພັນຈີນລາວໃນຍຸກໃໝ່.
ທ່ານສີຈິ້ນຜິງກ່າວເນັ້ນວ່າ: ສອງຝ່າຍຈີນລາວຄວນຖືເອົາການເພີ່ມທະວີການນຳພາຂອງພັກເປັນການຊີ້ນຳ, ກຳແໜ້ນທິດທາງທີ່ຖືກຕ້ອງຂອງສາຍພົວພັນຈີນລາວໃນຍຸກໃໝ່. ໂລກໃນປະຈຸບັນພວມຜະເຊີນໜ້າກັບການປ່ຽນແປງອັນໃຫຍ່ຫຼວງທີ່ບໍ່ເຄີຍມີໃນຮອບຮ້ອຍປີຜ່ານມາ, ພາລະກິດສັງຄົມນິຍົມຂອງໂລກພວມຜະເຊີນໜ້າກັບໂອກາດໃໝ່ໃນການພັດທະນາ. ໃນຖານະເປັນແກ່ນສານນຳພາຂອງສອງປະເທດຈີນລາວ, ສອງພັກຕ້ອງເພີ່ມທະວີຄວາມໝັ້ນໃຈດ້ານຍຸດທະສາດ ແລະ ມີສະຕິລະວັງຕົວຍິ່ງຂຶ້ນ, ຍຶດໝັ້ນການນຳພາຂອງພັກ, ຮັບປະກັນຄວາມສະຫງົບ ແລະ ຄວາມເປັນລະບຽບຮຽບຮ້ອຍຖາວອນຂອງປະເທດ, ປະກອບສ່ວນອັນໃໝ່ເຂົ້າໃນການພັດທະນາພາລະກິດສັງຄົມນິຍົມ.ສອງຝ່າຍຕ້ອງເພີ່ມທະວີການໄປມາຫາສູ່ກັນລະຫວ່າງການນຳຂັ້ນສູງ, ຂ້າພະເຈົ້າຍິນດີຮ່ວມກັບສະຫາຍເລຂາທິການໃຫຍ່ບຸນຍັງ ວໍລະຈິດຮັກສາມູນເຊື້ອອັນດີງາມທີ່ພົບປະກັນແບບປະຈຳປີ; ຕ້ອງລົງເລິກການແລກປ່ຽນດ້ານທິດສະດີ, ສະໜອງສິ່ງຄ້ຳປະກັນດ້ານທິດສະດີທີ່ເຂັ້ມແຂງໃຫ້ແກ່ການປະຕິຮູບ ການພັດທະນາ ແລະ ການສ້າງສາຂອງສອງປະເທດ; ຕ້ອງເພີ່ມທະວີການແລກປ່ຽນດ້ານບຸກຄະລາກອນ, ຮັບປະກັນໃຫ້ມີຜູ້ສືບທອດມິດຕະພາບລະຫວ່າງສອງປະເທດ, ເຮັດໃຫ້ພາລະກິດສັງຄົມນິຍົມນັບມື້ນັບຈະເລີນຍິ່ງໆຂຶ້ນ.
ທ່ານສີຈິ້ນຜິງຊີ້ອອກວ່າ, ສອງຝ່າຍຄວນຖືເອົາການລົງເລິກການຮ່ວມມືຕົວຈິງເປັນສິ່ງອ້າງອີງ, ສະໜອງພະລັງຊຸກດັນໃຫ້ແກ່ການຮັກສາສັນຕິພາບ ແລະສະຖຽນລະພາບຂອງພາກພື້ນ ແລະ ບັນລຸການພັດທະນາພ້ອມກັນ. ປະຈຸບັນ, ການຮ່ວມມືຈີນລາວໄດ້ກາຍເປັນກຳລັງແຮງທີ່ສຳຄັນໃນການຮັກສາສັນຕິພາບ ແລະ ຊຸກຍູ້ການຮ່ວມມືຂອງພາກພື້ນ. ສອງຝ່າຍຄວນເລັ່ງລັດເຊື່ອມຈອດຍຸດທະສາດການພັດທະນາ, ຊຸກຍູ້ການສ້າງສາແລວເສດຖະກິດ, ເສີມຂະຫຍາຍບົດບາດທີ່ເປັນແບບຢ່າງຂອງໂຄງການຂະໜາດໃຫຍ່ ລວມທັງໂຄງການທາງລົດໄຟຈີນລາວ, ເພື່ອບັນລຸການເຊື່ອມຈອດກັນຂອງພາກພື້ນ ແລະ ການພັດທະນາພ້ອມກັນ. ສອງຝ່າຍຄວນພີ່ມທະວີການປະສານສົມທົບກັນໃນກົນໄກຫຼາຍຝ່າຍ, ເຊັ່ນ ອົງການສະຫະປະຊາຊາດ, ການຮ່ວມມືໃນອາຊີຕາເວັນອອກ, ການຮ່ວມມືແມ່ນ້ຳລ້ານຊ້າງ-ແມ່ນ້ຳຂອງ ແລະອື່ນໆ, ເພື່ອສ້າງສະພາບແວດລ້ອມທີີ່ດີໃຫ້ແກ່ການພັດທະນາພ້ອມກັນ.
ທ່ານບຸນຍັງ ວໍລະຈິດກ່າວວ່າ: ປີນີ້ແມ່ນປີທີ່ສະຖາປະນາ ສປ ຈີນຄົບຮອບ 70 ປີ, ຝ່າຍລາວຕີລາຄາສູງຕໍ່ຜົນສຳເລັດອັນໃຫຍ່ຫຼວງຂອງຈີນໃນການກໍ່ສ້າງພັກ ແລະ ສ້າງສາປະເທດ, ໂດຍສະເພາະໃນການຢ້ຽມຢາມຈີນຄັ້ງນີ້, ໄດ້ມີຄວາມຮູ້ສຶກຢ່າງເລິກເຊິ່ງວ່າ ບົດຮຽນດ້ານການຫຼຸດຜ່ອນຄວາມທຸກຍາກຂອງຈີນຈະເປັນປະໂຫຍດສຳຄັນຕໍ່ປະເທດລາວ. ທ່ານກ່າວຕື່ມວ່າ, ການສົ່ງເສີມມິດຕະພາບອັນເປັນມູນເຊື້ອລະຫວ່າງລາວຈີນເປັນທິດທາງທີ່ເດັດດ່ຽວໜ້ຽວແໜ້ນຂອງຝ່າຍລາວ. ລາວສະແດງຄວາມຂອບໃຈຕໍ່ຈີນທີ່ໃຫ້ການສະໜັບສະໜູນອັນລ້ຳຄ່າໃນໄລຍະຜ່ານມາ, ຍິນດີຮ່ວມກັບຈີນ, ເສີມຂະຫຍາຍບົດບາດນຳພາດ້ານການເມືອງຂອງສາຍພົວພັນສອງພັກຕໍ່ການຂະຫຍາຍສາຍພົວພັນສອງປະເທດ, ຮັກສາການພົບປະເປັນປະຈຳລະຫວ່າງການນຳຂັ້ນສູງຂອງສອງພັກ, ເລັ່ງລັດການຮ່ວມມືແບບຕ່າງຝ່າຍຕ່າງມີຜົນປະໂຫຍດໃນຂົງເຂດຕ່າງໆ, ຊຸກຍູ້ສາຍພົວພັນຄູ່ຮ່ວມມືຍຸດທະສາດຮອບດ້ານລະຫວ່າງລາວ-ຈີນໃຫ້ກ້າວສູ່ລວງເລິກ. ທ່ານກ່າວຕື່ມອີກວ່າ, ການສ້າງ “ໜຶ່ງແລວໜຶ່ງເສັ້ນທາງ” ໄດ້ກາຍເປັນເວທີສຳຄັນໃນການເພີ່ມທະວີການເຊື່ອມຈອດຂອງປະເທດລຽບຕາມ “ໜຶ່ງແລວໜຶ່ງເສັ້ນທາງ”, ໄດ້ເສີມຂະຫຍາຍບົດບາດອັນສຳຄັນໃນການພັດທະນາເສດຖະກິດຂອງໂລກ ແລະພາກພື້ນ, ຝ່າຍລາວຈະສືບຕໍ່ເລັ່ງລັດຊຸກຍູ້ການຮ່ວມມືໃນໂຄງການສຳຄັນຕ່າງໆ, ຊຸກຍູ້ການພັດທະນາ ແລະຄວາມຈະເລີນຮຸ່ງເຮືອງຂອງສອງປະເທດ ແລະພາກພື້ນນີ້.
ຫຼັງການພົບປະ, ທ່ານສີຈິ້ນຜິງ ແລະ ທ່ານບຸນຍັງ ວໍລະຈິດໄດ້ຮ່ວມກັນລົງນາມໃນ “ແຜນແມ່ບົດວ່າດ້ວຍການສ້າງຄູ່ຮ່ວມຊາຕາກຳຈີນລາວລະຫວ່າງພັກກອມມູນິດຈີນກັບພັກປະຊາຊົນປະຕິວັດລາວ”, ແລະເປັນສັກຂີພິຍານຮ່ວມໃນພິທີລົງນາມໃນເອກະສານຮ່ວມມືທີ່ກ່ຽວຂ້ອງລະຫວ່າງສອງຝ່າຍ.
ໃນແຜນແມ່ບົດດັ່ງກ່າວໄດ້ສະເໜີເປົ້າໝາຍລວມ ຄື ໃນ 5 ປີຂ້າງໜ້ານີ້, ຈະຊຸກຍູ້ແຜນການດຳເນີນງານ 5 ດ້ານ, ຄື ເພີ່ມທະວີການແລກປ່ຽນ ແລະ ຄວາມໄວ້ເນື້ອເຊື່ອໃຈກັນດ້ານຍຸດທະສາດ, ການຮ່ວມມືຕົວຈິງ ແລະ ການເຊື່ອມຈອດກັນ, ຄວາມໝັ້ນຄົງດ້ານການເມືອງ ແລະ ສະຖຽນລະພາບ, ການແລກປ່ຽນວັດທະນະທຳ ແລະການທ່ອງທ່ຽວ, ການພັດທະນາແບບສີຂຽວ ແລະ ຍືນຍົງ ເຊິ່ງເປັນການກຳນົດວາລະດຳເນີນງານ ແລະ ທິດທາງໃຫ້ແກ່ການຂະຫຍາຍຕົວໃນໄລຍະຍາວຂອງສາຍພົວພັນຈີນ-ລາວ.
ລາວ-ຈີນ ບັນລຸການລົງນາມໃນ ແຜນແມ່ບົດວ່າດ້ວຍການສ້າງຄູ່ຮ່ວມຊາຕາກຳຈີນ-ລາວລະຫວ່າງພັກກອມມູນິດຈີນກັບພັກປະຊາຊົນປະຕິວັດລາວ
ຕາມຂ່າວຈາກຊີອາໄອໃຫ້ຮູ້ວ່າ: ວັນທີ 30 ເມສາຜ່ານມາ, ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ ປະທານປະເທດຈີນ ໄດ້ພົບປະກັບທ່ານບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ ປະທານປະເທດລາວຢູ່ນະຄອນຫຼວງປັກກິ່ງ, ໂດຍສອງຝ່າຍເປັນເອກະສັນກັນກ່າວວ່າຍິນດີຊຸກຍູ້ຄູ່ຮ່ວມຊາຕາກຳຈີນ-ລາວໃຫ້ກ້າວໄປໜ້າຢ່າງບໍ່ຢຸດຢັ້ງ, ຮ່ວມກັນເປີດຍຸກໃໝ່ຂອງສາຍພົວພັນຈີນ-ລາວ.